[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.10.2006

COM(2006) 656 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με το διορισμό του ειδικού συντονιστή του Συμφώνου Σταθερότητας για την Νοτιοανατολική Ευρώπη

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Σύμφωνο Σταθερότητας για την Νοτιοανατολική Ευρώπη είναι ένα πλαίσιο περιφερειακής πολιτικής που δημιουργήθηκε από τη διεθνή κοινότητα στην Κολωνία, στις 10 Ιουνίου 1999, με στόχο τη στήριξη των χωρών της εν λόγω περιοχής στην προσπάθειά τους για την ενίσχυση της ειρήνης, της δημοκρατίας, για την προαγωγή του σεβασμού των ανθρωπίνων δικαιωμάτων και της οικονομικής ευημερίας, καθώς και για την επίτευξη σταθερότητας στο σύνολο της περιοχής. Η παράγραφος 13 του Συμφώνου Σταθερότητας για την Νοτιοανατολική Ευρώπη ορίζει ότι το Σύμφωνο Σταθερότητας θα έχει έναν ειδικό συντονιστή διορισμένο από την Ευρωπαϊκή Ένωση κατόπιν διαβουλεύσεων με τον εν ενεργεία Πρόεδρο του ΟΑΣΕ και άλλους συμμετέχοντες και με την έγκριση του εν ενεργεία προέδρου του ΟΑΣΕ.

Σύμφωνα με τον κανονισμό (EΚ) αριθ. 1080/2000 του Συμβουλίου, της 22ας Μαΐου 2000 περί υποστηρίξεως στην Προσωρινή Αποστολή των Ηνωμένων Εθνών για το Κοσσυφοπέδιο (ΜΙΝUΚ), στο Γραφείο του Ανωτάτου Εκπροσώπου στη Βοσνία-Ερζεγοβίνη (OHR) και στο Σύμφωνο Σταθερότητας για την Νοτιοανατολική Ευρώπη, το Συμβούλιο, μετά από πρόταση της Επιτροπής, διορίζει τον ειδικό συντονιστή του Συμφώνου Σταθερότητας σε ετήσια βάση.

Πρoτείνεται, συνεπώς, στο Συμβούλιο να θεσπίσει, πριν από την 31η Δεκεμβρίου 2006, απόφαση για τον διορισμό ειδικού συντονιστή, η οποία θα ισχύει από την 1η Ιανουαρίου 2007 έως τις 31 Δεκεμβρίου 2007.

Η Επιτροπή, κατόπιν διαβουλεύσεων με τον εν ενεργεία πρόεδρο του ΟΑΣΕ καθώς και τους άλλους συμμετέχοντες στο Σύμφωνο Σταθερότητας, προτείνει τον επαναδιορισμό του Δρα Erhard Busek από το Συμβούλιο ως ειδικού συντονιστή του Συμφώνου Σταθερότητας. Η θητεία του ειδικού συντονιστή καθορίζεται στην απόφαση (EΚ) αριθ. 2005/912 του Συμβουλίου, της 12ης Δεκεμβρίου 2005 για τον διορισμό του ειδικού συντονιστή του Συμφώνου Σταθερότητας για την Νοτιοανατολική Ευρώπη για το έτος 2006. Μετά τα συμπεράσματα της περιφερειακής στρογγυλής τραπέζης του Συμφώνου Σταθερότητας η οποία ενέκρινε στις 30 Μαΐου 2006 στο Βελιγράδι ένα μεταβατικό σχέδιο για περιφερειακή αυτοδιάθεση και σύμφωνα με τα συμπεράσματα του Συμβουλίου της 12ης Ιουνίου 2006, η θητεία δίνει ιδιαίτερη έμφαση στη συμφωνηθείσα μετάβαση προς περιφερειακή αυτοδιάθεση και στην αναγκαία σύνδεση με τη διαδικασία για τη συνεργασία στη νοτιοανατολική Ευρώπη.

Πρόταση

ΑΠΟΦΑΣΗ Σ ΤΟΥ ΣΥΜΒΟΥΛΙΟΥ

σχετικά με το διορισμό του ειδικού συντονιστή του Συμφώνου Σταθερότητας για την Νοτιοανατολική Ευρώπη

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1080/2000 του Συμβουλίου, της 22ας Μαΐου 2000, περί υποστηρίξεως στην προσωρινή Αποστολή των Ηνωμένων Εθνών για το Κοσσυφοπέδιο (ΜΙΝUΚ), στο Γραφείο του Ανωτάτου Εκπροσώπου στη Βοσνία-Ερζεγοβίνη (OHR) και στο Σύμφωνο Σταθερότητας για τη Νοτιοανατολική Ευρώπη[1], και ιδίως το άρθρο 1α,

την πρόταση της Επιτροπής[2],

Εκτιμώντας τα ακόλουθα:

1. Στις 10 Ιουνίου 1999, οι Υπουργοί Εξωτερικών των κρατών μελών της Ευρωπαϊκής Ένωσης και η Επιτροπή των Ευρωπαϊκών Κοινοτήτων, από κοινού με τους άλλους συμμετέχοντες στο Σύμφωνο Σταθερότητας για τη Νοτιοανατολική Ευρώπη, συμφώνησαν να θεσπίσουν Σύμφωνο Σταθερότητας για τη Νοτιοανατολική Ευρώπη, στο εξής αποκαλούμενο "Σύμφωνο Σταθερότητας".

2. Το άρθρο 1α του κανονισμού (ΕΚ) αριθ. 1080/2000, προβλέπει τον διορισμό του ειδικού συντονιστή του Συμφώνου Σταθερότητας σε ετήσια βάση.

3. Είναι αναγκαίο να καθοριστεί, ταυτόχρονα με το διορισμό, η θητεία του ειδικού συντονιστή. Η πείρα έχει καταδείξει ότι η θητεία που καθορίζεται στην απόφαση (ΕΚ) αριθ. 2005/912 του Συμβουλίου της 12ης Δεκεμβρίου 2005 για το διορισμό του ειδικού συντονιστή του Συμφώνου Σταθερότητας για την Νοτιοανατολική Ευρώπη για το έτος 2006[3] είναι η αρμόζουσα. Μετά τα συμπεράσματα της περιφερειακής στρογγυλής τραπέζης του Συμφώνου Σταθερότητας η οποία ενέκρινε στις 30 Μαΐου 2006 στο Βελιγράδι ένα μεταβατικό σχέδιο για περιφερειακή αυτοδιάθεση και σύμφωνα με τα συμπεράσματα του Συμβουλίου της 12ης Ιουνίου 2006, η θητεία δίνει ιδιαίτερη έμφαση στις απαιτήσεις αυτής της μετάβασης.

4. Είναι σκόπιμο να καθοριστούν σαφώς οι αρμοδιότητες καθώς και οι κατευθυντήριες γραμμές όσον αφορά το συντονισμό και την υποβολή εκθέσεων,

ΑΠΟΦΑΣΙΖΕΙ:

Άρθρο 1

Ο Δρ Erhard BUSEK διορίζεται ειδικός συντονιστής του Συμφώνου Σταθερότητας για τη Νοτιοανατολική Ευρώπη.

Άρθρο 2

Ο ειδικός συντονιστής εκτελεί τα καθήκοντα που προβλέπονται στο σημείο 13 του εγγράφου του Συμφώνου Σταθερότητας της 10ης Ιουνίου 1999.

Άρθρο 3

Για την επίτευξη του στόχου που αναφέρεται στο άρθρο 2, η θητεία του ειδικού συντονιστή συνίσταται στα εξής:

α) προώθηση της επίτευξης των στόχων του Συμφώνου στις διάφορες χώρες και μεταξύ τους, όπου έχει αποδειχθεί ότι το Σύμφωνο προσφέρει προστιθέμενη αξία·

β) άσκηση της προεδρίας στην περιφερειακή ομάδα για τη Νοτιοανατολική Ευρώπη·

γ) διατήρηση στενών επαφών με όλους τους συμμετέχοντες και τα κράτη, τις οργανώσεις και τους οργανισμούς που συμβάλλουν στο Σύμφωνο Σταθερότητας καθώς και με τις σχετικές περιφερειακές πρωτοβουλίες και οργανώσεις για να ευνοηθεί η περιφερειακή συνεργασία και να ενισχυθεί η περιφερειακή αυτοδιάθεση·

δ) στενή συνεργασία με όλα τα όργανα της Ευρωπαϊκής Ένωσης και τα κράτη μέλη της για να προωθηθεί ο ρόλος της Ευρωπαϊκής Ένωσης στο Σύμφωνο Σταθερότητας βάσει των σημείων 18, 19, και 20 του εγγράφου για το Σύμφωνο Σταθερότητας και να εξασφαλιστεί η συμπληρωματικότητα μεταξύ των εργασιών του Συμφώνου Σταθερότητας και της διαδικασίας σταθεροποίησης και σύνδεσης·

ε) διεξαγωγή τακτικών και συλλογικών συναντήσεων, κατά περίπτωση, με τις προεδρίες των ομάδων εργασίας για να εξασφαλισθεί ένας γενικός στρατηγικός συντονισμός καθώς και η γραμματεία της περιφερειακής ομάδας για τη Νοτιοανατολική Ευρώπη και των μέσων της·

στ) σχεδιασμός, με βάση έναν πίνακα που έχει συμφωνηθεί εκ των προτέρων και μετά από διαβούλευση με τους συμμετέχοντες στο Σύμφωνο Σταθερότητας, των ενεργειών προτεραιότητας για το Σύμφωνο Σταθερότητας που πρέπει να τεθούν σε εφαρμογή κατά το έτος 2007 και προσαρμογή των μεθόδων εργασίας και των δομών του Συμφώνου Σταθερότητας στις ανάγκες της μετάβασης προς περιφερειακή αυτοδιάθεση για να διασφαλιστεί η συνοχή και η αποτελεσματική χρήση των πόρων·

ζ) διευκόλυνση της εφαρμογής της μετάβασης προς περιφερειακή αυτοδιάθεση σύμφωνα με τα συμπεράσματα της περιφερειακής στρογγυλής τραπέζης της 30ης Μαΐου 2006 και προς το σκοπό αυτό στενή συνεργασία με τη διαδικασία για τη συνεργασία στη νοτιοανατολική Ευρώπη και με το Γενικό Γραμματέα της όταν οριστεί· θα δοθεί ιδιαίτερη προσοχή στη σύσταση του Συμβουλίου Περιφερειακής Συνεργασίας και μιας γραμματείας περιφερειακής συνεργασίας καθώς και στην ορθολογική οργάνωση των διαφόρων ειδικών ομάδων δράσης (task forces) και πρωτοβουλιών του Συμφώνου Σταθερότητας.

Άρθρο 4

Ο ειδικός συντονιστής συνάπτει χρηματοδοτική συμφωνία με την Επιτροπή.

Άρθρο 5

Οι δραστηριότητες του ειδικού συντονιστή συντονίζονται με εκείνες της Γενικής Γραμματείας του Συμβουλίου/Ύπατου Εκπροσώπου για την ΚΕΠΠΑ, της Προεδρίας του Συμβουλίου και της Επιτροπής, ιδίως στο πλαίσιο της άτυπης συμβουλευτικής επιτροπής. Στον τομέα αυτόν, διατηρείται στενή σύνδεση με την προεδρία του Συμβουλίου, την Επιτροπή, τους επικεφαλής αποστολής των κρατών μελών, τους ειδικούς αντιπροσώπους της Ευρωπαϊκής Ένωσης καθώς και με το Γραφείο του Ανωτάτου Εκπροσώπου στη Βοσνία-Ερζεγοβίνη και με την πολιτική διοίκηση των Ηνωμένων Εθνών στο Κοσσυφοπέδιο.

Άρθρο 6

Ο ειδικός συντονιστής υποβάλλει αναφορά, όπως ενδείκνυται, στο Συμβούλιο και στην Επιτροπή. Εξακολουθεί να ενημερώνει τακτικά το Ευρωπαϊκό Κοινοβούλιο για τις δραστηριότητές του.

Άρθρο 7

Η παρούσα απόφαση αρχίζει να ισχύει την επόμενη ημέρα της δημοσίευσής της στην Επίσημη Εφημερίδα της Ευρωπαϊκής Ένωσης .

Ισχύει από την 1η Ιανουαρίου 2007 έως τις 31 Δεκεμβρίου 2007.

Βρυξέλλες,

Για το Συμβούλιο

Ο Πρόεδρος

[1] ΕΕ L 122 της 24.5.2000, σ. 27. Κανονισμός όπως τροποποιήθηκε με τον κανονισμό (ΕΚ) αριθ. 2098/2003 του Συμβουλίου της 27ης Νοεμβρίου 2003 (ΕΕ L 316 της 29.11.2003, σ. 1).

[2] EE C […] της […], σ. […]

[3] ΕΕ L 331 της 17.12.2005, σ. 32.